全祖望
晦木先生集藏半浦郑氏予欲录其诗入甬上寓公集而求之书阁未得雨窗寂坐大觉无赖率赋长句索主人和之
鹧鸪山人金石心，鹧鸪山人冰檗吟。九十年前甬江上，曾顾日影弹清琴。广陵散幸不终绝，残喘踉跄虎口寻。忧患以来饶著述，三易六书何森森。化安哀瀑存声响，犹疑剑出重泉深。妄人之口不足信，附会谬语诬旷林。谁言奇哥行不得，我应一洗萁豆音。朅来江村索遗集，二老阁前寒芒临。白云千重封四库，但闻骤雨声淫淫。登楼乂手空咄咄，书带萧寥苦雾侵。